Diari Oficial de la Generalitat Valenciana


Sumari del DOGV 2855, del 24-10-1996 (1996/839662)

RESOLUCIÓ de 27 de desembre de 1996, de la directora general de Qualitat Ambiental, per la qual s'efectua declaració d'impacte ambiental.
-----------------------------------------------------------------------------------------------------------------------------------------

### Dades del document

Número de DOGV
:   2855

Data del DOGV
:   24-10-1996

Secció del DOGV
:   ALTRES DISPOSICIONS

Número del document
:   1996/839662


Data del document
:   27-12-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 27 de desembre de 1995, de la directora general de Qualitat Ambiental, per la qual s'efectua declaració d'impacte ambiental.   
Vist l'expedient 273/95-AIA, sobre el projecte de modificació núm. 18 del Pla General d'Ordenació Urbana del municipi de Benicarló (el Baix Maestrat), promogut per l'Ajuntament de Benicarló.  
Vist que, amb data de 15 de setembre de 1995, l'Ajuntament de Benicarló va presentar davant la Direcció Territorial de Medi Ambient de Castelló l'estudi d'impacte ambiental del projecte. L'esmentada direcció territorial va trametre la documentació amb data de 5 d'octubre de 1995.  
Vist que, amb data de 18 d'octubre de 1995, va sol·licitar-se a l'Ajuntament de Benicarló que, a fi de completar l'expedient, remetera la documentació tècnica del projecte, així com certificat de l'aprovació provisional d'aquesta i de l'estudi d'impacte ambiental i resultat de l'exposició pública.  
Vist que, amb data de 30 de novembre de 1995, l'Ajuntament de Benicarló va remetre a aquesta conselleria la documentació sol·licitada.  
Vist que l'estudi d'impacte ambiental, inclòs en l'expedient de la modificació puntual, ha estat exposat al públic, pel termini d'un mes, mitjançant anuncis de l'Ajuntament de Benicarló publicats en el Diari Oficial de la Generalitat Valenciana, núm. 2.600, de 5 d'octubre de 1995, i diari Mediterráneo de 7 de setembre de 1995, sense que no s'hi haja presentat cap al·legació, segons certificat que consta en l'expedient.  
Vist que, com es preveu en l'article 18 del Decret 162/90, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/89, de 3 de març, d'Impacte Ambiental, s'ha emès informe per part de la Direcció Territorial de Medi Ambient de Castelló. L'esmentat informe es resumeix en els següents apartats: els terrenys objecte de l'actuació estan ocupats majoritàriament per horta i cítrics, tot i que hi apareix vegetació de ribera en el marge dret del barranc d'Aigua-Oliva. La topografia dels terrenys és pràcticament plana, la qual cosa disminueix els possibles impactes visuals. El projecte afecta la via pecuària núm. 5 Vereda del Barranco de Aigua-Oliva, classificada per l'Ordre Ministerial de 29 de maig de 1969, la qual transcorre pel llit del barranc i té una amplària legal de 20,89 m. Es considera acceptable l'actuació des del punt de vista ambiental sempre que s'adopten determinades mesures correctores.  
Atès que el projecte examinat té com a objecte la modificació del Pla General d'Ordenació Urbana de Benicarló a fi d'establir una reserva de sòl per a la localització concreta d'actuacions integrals d'especial importància, d'acord amb allò que s'estableix en els articles 1.4 i 20 de la Llei 4/1992, de Sòl No Urbanitzable. La superfície afectada per la reserva és de 125.000 m2, fita amb la carretera N-340 i el barranc d'Aigua-Oliva (límit amb el terme municipal de Vinaròs), i segons la memòria té com a objecte compatibilitzar amb el planejament l'eventual ubicació d'una gran superfície comercial a la zona. A més a més, el text modificat de l'article 212, tal i com recull la memòria, considera com a usos compatibles els previstos en el títol II, capítol III de la Llei 4/1992 -habitatges familiars, magatzems vinculats a explotació agrícola, ramadera o forestal, intal·lacions necessàries per a les explotacions agrícoles, ramaderes, forestals o cinegètiques, explotació de pedreres i extracció d'àrids o de terres, i activitats de serveis vinculades funcionalment a les carreteres-, amb les condicions previstes en l'esmentada llei.  
Atès que malgrat que l'estudi d'impacte ambiental analitza, de manera detallada, els efectes ambientals previsibles de la modificació -en especial des de la perspectiva de la implantació d'activitats terciàries o industrials d'especial importància-, aspectes com ara la possible afecció sobre jaciments arqueològics o vies pecuàries, o els riscos ambientals a que es pot trobar sotmesa l'activitat, no han estat objecte de valoració, per la qual cosa s'escau l'adopció de mesures correctores complementàries a les especificades en l'estudi.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que hi són d'aplicació.   
Atès que l'article 5è de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental.  
Primer   
Estimar acceptable, només a l'efecte ambiental, el projecte de modificació núm. 18 del Pla General d'Ordenació Urbana del municipi de Benicarló (el Baix Maestrat), després del compliment de les mesures correctores que s'assenyalen a continuació, a més a més de les incloses en l'estudi d'impacte ambiental del projecte, en tant que no entren en contradicció amb aquelles.  
\* L'àmbit de la reserva de sòl exclourà la franja ocupada per vegetació natural en el marge del barranc d'Aigua-Oliva, de manera que en qualsevol cas mantinga la classificació de sòl no urbanitzable agrícola protegit (13.1) el llit del barranc -i amb ell, el camí ramader- i una franja de vint metres exterior al límit d'aquell, d'acord amb allò previst per la Llei 6/1989, d'Ordenació del Territori de la Comunitat Valenciana.  
\* D'acord amb l'informe emès per la Direcció Territorial de Medi Ambient de Castelló, la implantació a la zona de reserva d'activitats terciàries o industrials d'especial importància tindrà en compte les següents condicions, a més de les previstes en el propi article 212 i l'estudi d'impacte ambiental, així com les que es determinen en el seu moment durant la tramitació prevista en l'article 20 de la Llei 4/1992:  
- S'haurà de garantir la no afecció sobre jaciments arqueològics. Igualment, i atesa l'existència a la zona de risc baix d'inundació, es justificaran les mesures a adoptar en el seu cas per a evitar aquest risc.  
- Es preveurà la reposició de la xarxa de camins rurals, sèquies i altres infrastructures que resultaren afectades per l'actuació.  
- S'hi establirà una xarxa perimetral per a la recollida de les aigües superficials. Igualment, s'hi establirà la previsió per a l'abastiment d'aigua i tractament de les aigües residuals que s'hi produïsquen, i es contemplarà la instal·lació de contenidors per a la recollida selectiva de residus sòlids urbans o de grans contenidors en el cas d'instal·lacions industrials.  
- El projecte incorporarà un estudi d'integració paisatgística, en especial pel que fa a la franja frontal colindant amb la CN-340.  
- Durant la fase de construcció s'evitarà l'alteració de la vegetació de ribera adjacent al barranc d'Aigua-Oliva, així com qualsevol afecció o abocament a l'esmentat barranc.  
Segon  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 27 de desembre de 1995.- La directora general de Qualitat Ambiental: Gloria Arnandis Boix.